ΓΡΑΠΤΗ ΕΡΩΤΗΣΗ E-2615/96 υποβολή: Edward Kellett-Bowman (PPE) προς την Επιτροπή (14 Οκτωβρίου 1996)

Θέμα: Νομικό καθεστώς των ταξιδιωτικών συνοδών στην ΕΕ

Γνωρίζει η Επιτροπή ότι ταξιδιωτικοί οδηγοί ή συνοδοί, οι οποίοι προσλαμβάνονται από ταξιδιωτικούς πράκτορες που διοργανώνουν κλειστού τύπου, ομαδικές περιοδείες σε πολλές χώρες της Ευρώπης, και οι οποίοι παραμένουν με την ομάδα από την αρχή μέχρι το πέρας της περιοδείας, εξυπηρετώντας τα μέλη της ομάδας και ενημερώνοντάς τους για τα κράτη τα οποία επισκέπτονται, παρενοχλούνται κατά την άσκηση του επαγγέλματός τους, και μερικές φορές ακόμα και συλλαμβάνονται;

Σε μεγαλύτερες πόλεις, και κατά τη διάρκεια ενδιάμεσων στάσεων, οι εν λόγω συνοδοί παραδίδουν την ομάδα σε εντόπιο ταξιδιωτικό οδηγό 7 σε μικρότερες πόλεις, ή κατά τη διάρκεια σύντομων ενδιάμεσων στάσεων, ο ίδιος ο συνοδός ενημερώνει, ως προς τα βασικά, τους συμμετέχοντες στην ομάδα επισκέπτες.

Παρόλα αυτά, στην Αυστρία, την Ιταλία και τη Γαλλία οι συνοδοί αυτοί παραμερίζονται, και μερικές φορές συλλαμβάνονται και κατηγορούνται ότι στερούν από τους εντόπιους διπλωματούχους ξεναγούς τη δυνατότητα να ασκήσουν το επάγγελμά τους.

Τι προτίθεται να πράξει η Επιτροπή προκειμένου να διασφαλισθεί ότι οι ταξιδιωτικοί οδηγοί/συνοδοί δεν θα παρενοχλούνται, πια, από την αστυνομία και θα τους παρέχεται η δυνατότητα να ασκούν το επάγγελμά τους;

Απάντηση του κ. M. Monti εξ ονόματος της Επιτροπής (18 Νοεμβρίου 1996)

Στην ερώτηση δεν είναι σαφές αν αναφέρεται το Αξιότιμο Μέλος του Κοινοβουλίου στα εμπόδια που συναντούν οι ταξιδιωτικοί συνοδοί ή οι ξεναγοί. Πράγματι, πρόκειται για δύο επαγγέλματα που το ένα συμπληρώνει το άλλο, δεν παύουν όμως να είναι διαφορετικά.

Η άσκηση της δραστηριότητας του «ταξιδιωτικού συνοδού» διέπεται από την οδηγία 75/368/ΕΟΚ ((Οδηγία του Συμβουλίου της 16ης Ιουνίου 1975 - ΕΕ L 167 της 30.6.1975. )) η οποία επιτρέπει την άσκηση της δραστηριότητας του «ταξιδιωτικού συνοδού» («courier» στην αγγλική απόδοση) σε ένα κράτος μέλος, ακόμη και αν ο ενδιαφερόμενος δεν διαθέτει τα απαιτούμενα επαγγελματικά προσόντα στο κράτος μέλος αυτό. Η οδηγία υποχρεώνει το κράτος μέλος υποδοχής να αναγνωρίσει την επαγγελματική πείρα που έχει αποκτηθεί σε άλλο κράτος μέλος και βεβαιώνεται με πιστοποιητικό που έχει χορηγηθεί από αρμόδια αρχή του κράτους μέλους προέλευσης. Ωστόσο, στην περίπτωση της έκτακτης παροχής υπηρεσιών, οι διατάξεις της οδηγίας πρέπει να ερμηνευθούν με την απαιτούμενη ευελιξία, δεδομένου του έκτακτου χαρακτήρα της δραστηριότητας. Η Επιτροπή εξετάζει επί του παρόντος την κατάσταση στην Ιταλία και ενημέρωσε τις ιταλικές αρχές σχετικά με το θέμα αυτό. Η Επιτροπή είναι έτοιμη να εξετάσει κάθε καταγγελία σχετικά με την αδικαιολόγητη δημιουργία εμποδίων. Η οδηγία 75/368/ΕΟΚ δεν ισχύει για τους «ξεναγούς» («tourist guides»), οι οποίοι εξαιρούνται ρητά από το πεδίο εφαρμογής της.

Στις αποφάσεις του σχετικά με τους «ξεναγούς» ((Αποφάσεις της 26.2.1991 Υπόθεση C154/89 Γαλλία Συλλογή 1991, σ. 659 και υπόθεση C 180/89 Ιταλία Συλλογή 1991, σ. 709. )), το Δικαστήριο δήλωσε ότι η ελεύθερη παροχή υπηρεσιών είναι αντίθετη με την απαίτηση επαγγελματικής ταυτότητας, άδειας άσκησης ή «εθνικής» άδειας από τους ξεναγούς που ταξιδεύουν με συγκεκριμένη ομάδα τουριστών προέλευσης άλλου κράτους μέλους, όταν πρόκειται για την επίσκεψη σε μέρη εκτός από τα μουσεία και τα ιστορικά μνημεία, η ξενάγηση στα οποία θα πρέπει να γίνεται από ειδικευμένο επαγγελματία ξεναγό. Βέβαια, το έγγραφο αυτό είναι χρήσιμο δεδομένου ότι πιστοποιεί ότι ο ενδιαφερόμενος είναι «ξεναγός» στο κράτος μέλος προέλευσης, προκειμένου να αποδειχθεί ότι η ισχύει στην περίπτωσή του η νομολογία του Δικαστηρίου.

Το ερώτημα που θέτει το Αξιότιμο Μέλος του Κοινοβουλίου είναι γνωστό για την Επιτροπή, η οποία διατηρεί τακτική επαφή με τις ενδιαφερόμενες επαγγελματικές ενώσεις (ξεναγοί, ταξιδιωτικοί συνοδοί, ταξιδιωτικά γραφεία). Εξάλλου, η Επιτροπή κίνησε διαδικασία για παράβαση κατά της Γαλλίας και της Ιταλίας, δυνάμει του άρθρου 171 της συνθήκης ΕΚ. Η Επιτροπή διαπιστώνει μια θετική νομοθετική εξέλιξη, με τη θέσπιση νέων διατάξεων για την εφαρμογή των αποφάσεων του Δικαστηρίου (ξεναγοί), στα εν λόγω κράτη μέλη. Όσον αφορά την Αυστρία, η Επιτροπή εξετάζει προς το παρόν την ισχύουσα νομοθεσία και δεν θα παραλείψει να λάβει, εφόσον κριθεί απαραίτητο, τα ενδεδειγμένα μέτρα που προβλέπει η Συνθήκη.

Επίσης, η Επιτροπή θα συνεχίσει τις επαφές της με τα κράτη μέλη και τις ενδιαφερόμενες επαγγελματικές ενώσεις προκειμένου να βρεθεί πρακτική λύση στα προβλήματα που συνδέονται με την ελεύθερη κυκλοφορία των επαγγελματιών αυτών.

Η Επιτροπή επιθυμεί να υπενθυμίσει στο Αξιότιμο Μέλος του Κοινοβουλίου ότι το άμεσο αποτέλεσμα του άρθρου 59 της συνθήκης ΕΚ (ελεύθερη παροχή υπηρεσιών), παρέχει στους ιδιώτες δικαιώματα που οφείλουν να σέβονται οι εθνικές αρχές και τα οποία μπορούν να ασκήσουν οι ιδιώτες, ακόμη και πριν από τη θέσπιση νέων διατάξεων εσωτερικού δικαίου στον τομέα αυτό. Οι ξεναγοί μπορούν λοιπόν να απευθύνονται στις εθνικές αρχές σε περίπτωση που αντιμετωπίζουν πρόβλημα όσον αφορά την άσκηση του επαγγέλματός τους, έχοντας βέβαια υπόψη τους ότι το δικαίωμα της ελεύθερης παροχής των υπηρεσιών τους περιορίζεται από την προαναφερθείσα εξαίρεση σχετικά με τα μουσεία και τα ιστορικά μνημεία.